Ingo Hasselbach

Ο Ίνγκο Κλίιρ (, πρώην Ίνγκο Χάσελμπαχ [Ingo Hasselbach], 14 Ιουλίου 1967, Βερολίνο) είναι Γερμανός, γνωστός ως πρώην νεοναζί. Είναι ο συγγραφέας του βιβλίου Τέως Φύρερ: Απομνημονεύματα ενός πρώην νεοναζί (Führer Ex: Memoirs of a Former Neo-Nazi), με τον Τομ Ρίις, το οποίο έγινε και ταινία σε σκηνοθεσία Βίνφριντ Μπόνεγκελ και έχει μεταφραστεί σε πολλές γλώσσες. Επιπλέον, ήταν συνιδρυτής του γερμανικού προγράμματος EXIT-Deutschland, το οποίο βοηθά τους ανθρώπους να εγκαταλείψουν τη νεοναζιστική κοινότητα. Το πρόγραμμα βασίζεται σε ένα σουηδικό μοντέλο με το ίδιο όνομα.

 Βιογραφία 
Οι γονείς του Χάσελμπαχ ήταν δύο δημοσιογράφοι πιστοί στο Κομμουνιστικό Κόμμα. Η μητέρα του ήταν συντάκτρια στην ADN («Allgemeiner Deutscher Nachrichtendienst», η πρώην υπηρεσία ειδήσεων της Λαοκρατικής Δημοκρατίας της Γερμανίας), ενώ ο πατέρας του εργαζόταν στην υπηρεσία ραδιοτηλεόρασης στο Ανατολικό Βερολίνο. Μεγάλωσε κυρίως με τους παππούδες του. Μετά την αποφοίτησή του, ξεκίνησε μια μαθητεία για να γίνει λιθοξόος, αλλά μέχρι το 1985 υποβλήθηκε σε νομική επίπληξη λόγω διατάραξης κοινής ησυχίας. Η δημόσια έκκλησή του «Το τείχος πρέπει να πέσει!» του έφερε ποινή φυλάκισης εννέα μηνών το 1987. Το 1988 εντάχθηκε στην νεοναζιστική κοινότητα και καταδικάστηκε ξανά για «ανατρεπτικές δραστηριότητες». Μετά την αποτυχία μιας πρώτης απόπειρας απόδρασης τον Αύγουστο του 1989, κρατήθηκε ξανά για τρεις μήνες μέχρι τον Νοέμβριο του 1989. Τρεις ημέρες πριν από την πτώση του Τείχους του Βερολίνου, μια επόμενη απόπειρα απόδρασης στη Δυτική Γερμανία στέφθηκε με επιτυχία.

Στα χρόνια μετά την επανένωση της Γερμανίας ανέλαβε ηγετική θέση σε πολλές ακροδεξιές εξτρεμιστικές οργανώσεις, συμπεριλαμβανομένης της «Εθνικής Εναλλακτικής» (Nationale Alternative) και της «Συντροφικότητας Σοσιαλεπαναστατών Εθνικιστών» (Kameradschaft Sozialrevolutionäre Nationalisten). Στη συνέχεια, το 1993, αποφάσισε να διακόψει τις σχέσεις του με την ακροδεξιά εξτρεμιστική κοινότητα. Μέχρι τότε είχε περάσει τρία χρόνια της ζωής του στη φυλακή (μία από τις κατηγορίες ήταν η υποκίνηση βίας).

 Δραστηριότητες μετά τον νεοναζισμό 
Η αποχώρησή του από τη νεοναζιστική κοινότητα και η έκδοση των βιβλίων του, Η αποτίμηση: Ένας νεοναζί παραιτείται (Die Abrechnung: Ein Neonazi steigt aus), που συνέγραψε με τον Βίνφριντ Μπόνενγκελ το 1993 και Τέως Φύρερ, γραμμένο μαζί με τον Τομ Ρίις το 1996, συνέβαλαν στο να λάβει από τους πρώην συντρόφους του μια επιστολή-βόμβα μεταμφιεσμένη σε βιβλίο, την οποία άνοιξε η μητέρα του, χωρίς ωστόσο να τραυματιστεί. Ο Χάσελμπαχ στη συνέχεια έδωσε κατάθεση για ό,τι είχε αποκομμίσει σχετικά με τη νεοναζιστική κοινότητα στο Γερμανικό Γραφείο Ομοσπονδιακής Εγκληματολογικής Αστυνομίας. Δεν ενοχοποίησε μόνο άλλους αλλά και τον εαυτό του. Το 1997 του επιβλήθηκε διετής ποινή φυλάκισης με αναστολή για εμπρηστική επίθεση σε μια αριστερή, εναλλακτική λέσχη νέων.

Μετά το 1995 ταξίδευε αρκετά συχνά στις Ηνωμένες Πολιτείες, όπου άρχισε να εργάζεται ως δημοσιογράφος αμέσως μετά την βομβιστική επίθεση στην Οκλαχόμα Σίτι, εστιάζοντας στην τοπική ακροδεξιά τρομοκρατία. Αυτό βοήθησε στη δημοσιοποίηση της αγγλικής έκδοσης του πρώτου του βιβλίου.

Αφού ολοκλήρωσε το βιβλίο του Η απειλή - η ζωή μου μετά την αποχώρηση (Die Bedrohung - mein Leben nach dem Ausstieg) το 1994, ο Χάσελμπαχ έζησε για κάποιο διάστημα στις ΗΠΑ και το Ηνωμένο Βασίλειο και αγωνίστηκε δημόσια για την κατάργηση της θανατικής ποινής και δημοσίευσε πολλά άρθρα στα μέσα ενημέρωσης σχετικά με αυτό το θέμα. Στη συνέχεια, μέχρι το 2000, συνεργάστηκε με τον Βίνφριντ Μπόνενγκελ στο σενάριο της ταινίας Τέως Φύρερ, η οποία έκανε πρεμιέρα στους γερμανικούς κινηματογράφους στα τέλη του 2002.

Σήμερα, ο Χάσελμπαχ ζει ​​στο Βερολίνο και εργάζεται ως ανεξάρτητος συγγραφέας και δημοσιογράφος. Συγκατοικεί με τη Γερμανίδα φωτογράφο Νάντια Κλίιρ.

 Παραπομπές 

 Πηγές 
 "Extremism: A Global Network ", New York Times, 26 Απριλίου 1995, σελ. A25

Κατηγορία:Γερμανοί συγγραφείς
Κατηγορία:Γερμανοί σεναριογράφοι
Κατηγορία:Γερμανοί δημοσιογράφοι
Κατηγορία:Γερμανοί εγκληματίες
Κατηγορία:Νεοναζί